**94/2025. (VIII.28.) OSZÖ határozat:**

Az Országos Szlovén Önkormányzat Közgyűlése az Országos Szlovén Önkormányzat és költségvetési szerveinek a 2025. évi költségvetésről szóló 25/2025. számú határozatát az alábbiak szerint módosítja:

1. A közgyűlés az Országos Szlovén Önkormányzat és költségvetési szervei 2025. évi költségvetés bevételi főösszegét 1 261 841 869 Ft-ban állapítja meg. /Az 1. számú melléklet szerinti részletezéssel a módosított előirányzata 65 580 040 Ft-tal nőtt/
2. A közgyűlés az Országos Szlovén Önkormányzat és költségvetési szervei 2025. évi költségvetés kiadási főösszegét 1 261 841 869 Ft-ban állapítja meg. / Az 1. számú melléklet szerinti részletezéssel a módosított előirányzata 65 580 040 Ft-tal nőtt/.)
3. A 25/2025. számú határozat egyebekben nem változik.
4. A közgyűlés a fentiekkel egységes szerkezetbe foglalt költségvetési határozatát az 1. számú melléklet tartalmazza.

**95/2025.(VIII.28.) OSZÖ határozat:**

Az Országos Szlovén Önkormányzat Közgyűlése az OSZÖ hivatalvezetőjének beszámolóját a Kockázatelemzési felmérés tárgyában 2025. év II. negyedéve viszonylatában elfogadja a csatolt 3/1-7. sz. mellékletek szerint.

**96/2025. (VIII.28.) OSZÖ határozat:**

Az Országos Szlovén Önkormányzat Közgyűlése a Kossics József Kétnyelvű

Általános Iskola és Óvoda 2024/2025. tanévi munkájáról szóló beszámolót

megtárgyalta és a *4.1. sz. melléklet* szerint elfogadja.

**97/2025. (VIII.28.) OSZÖ határozat:**

Az Országos Szlovén Önkormányzat Közgyűlése az Apátistvánfalvi Kéttannyelvű Általános Iskola és Óvoda 2024/2025. tanévi munkájáról szóló beszámolót megtárgyalta és a *5.1. melléklet* szerint elfogadja.

**98/2025. (VIII.28.) OSZÖ határozat:**

Az Országos Szlovén Önkormányzat Közgyűlése - az Oktatási Bizottság 12/2025. (VIII.28.) OB határozata alapján - felszólítja a fenntartásában működő köznevelési intézmények vezetőit, hogy 2025. szeptember 01- től minden Oktatási Bizottsági ülésen, illetve az Országos Szlovén ÖnkormányzatKözgyűlésének minden olyan ülésén, amin az adott köznevelési intézményt érintő napirendi pont tárgyalása merül fel, azon kötelező számukra a jelenlét (igazolt távollétet kivéve) az Apátistvánfalvi Kéttannyelvű Iskola és Óvoda, illetve a Kossics József Kétnyelvű Általános Iskola és Óvoda Szervezeti és Működési Szabályzatának 3.1. pontjában foglaltakra hivatkozással is.

**99/2025.(VIII.28.) OSZÖ határozat:**

Az Országos Szlovén Önkormányzat Közgyűlése, mint az Apátistvánfalvi Kéttannyelvű Általános Iskola és Óvoda fenntartója

1. az intézmény iskolai Házirendjét megismerte és a csatolt *6.1. sz. melléklet* szerint elfogadja.
2. felkéri az igazgatót, hogy jelen határozat kézhezvételétől 30 napon belül vizsgálja felül az óvodai intézményegység (jelenleg hatályos) Házirendjét és szükség szerint terjessze elő annak módosítását a közgyűlés részére vagy nyilatkozzon a módosítás szükségességének indokolatlansága tárgyában.

**100/2025.(VIII.28.) OSZÖ határozat**

Az Országos Szlovén Önkormányzat Közgyűlése, mint a Kossics József Kétnyelvű Általános Iskola és Óvoda fenntartója

1. az intézmény iskolai Házirendjét megismerte és a csatolt *7.1. sz.melléklet* szerint elfogadja.
2. A Közgyűlés felszólítja az igazgatót, hogy jelen határozat kézhezvételétől számítva 30 napon belül terjessze a Fenntartó elé – a hatályos jogszabályoknak megfelelően - az óvodai intézményegységek felülvizsgált házirendjét – így az összevont házirendet- is.

**101/2025. (VIII.28.) OSZÖ határozat:**

Az Országos Szlovén Önkormányzat Közgyűlése, mint a Kossics József Kétnyelvű Általános Iskola és Óvoda fenntartója

1. az intézmény 83/2020.(VIII.27.) OSZÖ határozattal elfogadott Pedagógiai Programjának előterjesztés szerinti módosítását az intézményi dokumentum II.1.8. pontja vonatkozásában megismerte és a csatolt 8.1.sz. melléklet szerint jóváhagyja. A közgyűlés felhívja az igazgató figyelmét, hogy a hivatkozott melléklet hatályosításáról és záradékolásáról haladéktalanul intézkedjen.
2. Az Országos Szlovén Önkormányzat Közgyűlése felszólítja a Kossics József Kétnyelvű Általános Iskola és Óvoda igazgatóját, hogy jelen határozat kézhezvételétől számított 30 napon belül nyújtsa be a Fenntartó részére a minden egyéb szempontból is felülvizsgált – hatályos jogszabályoknak megfelelő- Pedagógiai Programot a 68/2025. (V.28.) OSZÖ határozattal és az alapján elfogadott Intézkedési tervvel is szinkronban.

**102/2025. (VIII.28.) OSZÖ határozat:**

Az Országos Szlovén Önkormányzat Közgyűlése, mint az Apátistvánfalvi Kéttannyelvű Általános Iskola és Óvoda fenntartója

1. az intézményi dokumentum IX. Fejezete- Helyi Tanterv vonatkozásában a csatolt 9.1.sz. melléklet szerinti „Óraterv” dokumentumot megismerte és jóváhagyja. A közgyűlés felhívja az igazgató figyelmét, hogy a hivatkozott melléklet hatályosításáról és záradékolásáról haladéktalanul intézkedjen.
2. Az Országos Szlovén Önkormányzat Közgyűlése felhívja az Apátistvánfalvi Kéttannyelvű Általános Iskola és Óvoda igazgatójának figyelmét, hogy jelen határozat kézhezvételétől számított 30 napon belül nyújtsa be a Fenntartó részére a minden egyéb szempontból is felülvizsgált – hatályos jogszabályoknak megfelelő- Pedagógiai Programot a 70/2025. (VII.21.) OSZÖ határozattal és az az alapján elfogadott Intézkedési tervvel is szinkronban.

**103/2025. (VIII.28.) OSZÖ határozat:**

Az Az Országos Szlovén Önkormányzat Közgyűlése- az Oktatási Bizottság 17/2025. (VIII.28.) OB határozata alapján - felszólítja a fenntartásában működő köznevelési intézmények vezetőit, a) hogy 2025. szeptember 15-ig intézkedjenek annak megoldásáról, hogy a szlovéniai anyaországi szakemberek a köznevelési intézmények módosítandó tantárgyfelosztási tervében megjelenjenek; így különösen a szlovén kétnyelvű órákon biztosított legyen a részvételük, illetve a szlovén tanórák kommunikációs gyakorlatait önállóan – a már ismert, heti javasolt óraszám keretében- elvégezzék.

b) Felhívom szíves figyelmüket, hogy korábban alkalmazott gyakorlat is alátámasztja a fentiek kivitelezhetőségét, ami - megfelelő hozzáállás esetén- megvalósítható és szükséges annak céljából, hogy a szlovén kétnyelvű nevelés minősége és színvonala javítható legyen. A fentiekkel összefüggésben kérem, a módosításra kerülő tantárgyfelosztási tervek és egyéb dokumentumok Fenntartó részére történő benyújtását 2025. 09.30. napjáig.

**104/2025.(VIII.28.) OSZÖ határozat:**

Az Országos Szlovén Önkormányzat Közgyűlése az önkormányzat vagyonáról és vagyongazdálkodásáról szóló szabályzatot a következők szerint módosítja:

1. a II. fejezet 5.§. 2) bekezdése kiegészül a következő ad) ponttal:

ad) „molnárház” (Felsőszölnök belterület 304 hrsz alatt nyilvántartott, természetben a 9985 Felsőszölnök, Fő út 48. szám alatt fekvő, „kivett lakóház, udvar, gazdasági épület” megnevezésű, 863 m2 alapterületű, Natura 2000 jelzésű ingatlan)

2. a II. fejezet 7.§. kiegészül a következő (3) bekezdéssel:

7.§. (3) Az önkormányzat üzleti vagyona körébe tartozik: a Felsőszölnök belterület 306 hrsz alatt nyilvántartott, „kivett beépítetlen terület” megnevezésű, 340 m2 alapterületű, Natura 2000 jogi jellegű ingatlan.

**105/2025.(VIII.28.) OSZÖ határozat:**

Az Országos Szlovén Önkormányzat Közgyűlése

1. az Országos Szlovén Önkormányzat Szervezeti és Működési Szabályzatának III. Fejezet 4.§. (4) bekezdése helyébe a következő rendelkezést lépteti:

(4) A közgyűlés a képviselő, a bizottságok elnöke, tagja részére tiszteletdíjat állapít meg. Az elnök és az elnökhelyettes az elnöki, elnökhelyettesi juttatásokon felül képviselői minőségben nem kaphatnak juttatást.

1. A képviselő havi tiszteletdíja (alapdíj) bruttó 24.000 Ft. Amennyiben a képviselő bizottságnak tagja, tiszteletdíja az alapdíjon felül bruttó 18.000,- Ft-tal növekszik. A bizottság elnökének tiszteletdíja az alapdíjon felül bruttó 96 000 Ft-tal növekszik.
2. A közgyűlés - át nem ruházható hatáskörben - minősített többséggel a kötelezettségeit megszegő képviselő megállapított tiszteletdíját legfeljebb 25%-kal, maximum 4 havi időtartamra csökkentheti. Kötelezettségeit megszegő képviselőnek minősül, aki indokolatlanul, bejelentés nélkül nem vesz részt legalább 4 alkalommal a testület ülésén és nem igazolja távolléte okát.
3. az Országos Szlovén Önkormányzat Szervezeti és Működési Szabályzatának IV. Fejezet 6.§. (5) bekezdése helyébe a következő rendelkezést lépteti:

(5) A közgyűlés tagjai közül társadalmi megbízatású, tiszteletdíjban részesülő elnököt és elnökhelyettest választ.

1. „A közgyűlés az elnök havi tiszteletdíját bruttó 695 700 Ft és a Központi Statisztikai Hivatal által hivatalosan közzétett, a tárgyévet megelőző évre vonatkozó nemzetgazdasági havi átlagos bruttó kereset kettőszeresének megfelelő összege között állapítja meg azzal, hogy annak költségvetési vonzata nem veszélyeztetheti a törvények által kötelezően előírt önkormányzati feladat- és hatáskörök ellátását.

Az elnök havi tiszteletdíjának 15%-ában meghatározott összegű költségtérítésre jogosult.

1. A közgyűlés az elnökhelyettes havi tiszteletdíját bruttó 200 000 Ft és a Központi Statisztikai Hivatal által hivatalosan közzétett, a tárgyévet megelőző évre vonatkozó nemzetgazdasági havi átlagos bruttó kereset másfélszeresének megfelelő összege között állapítja meg azzal, hogy annak költségvetési vonzata nem veszélyeztetheti a törvények által kötelezően előírt önkormányzati feladat- és hatáskörök ellátását.

Az elnökhelyettes havi tiszteletdíjának 15%-ában meghatározott összegű költségtérítésre jogosult.”

**106/2025.(VIII.28.) OSZÖ határozat:**

Az Országos Szlovén Önkormányzat Közgyűlése a Rába-vidéki oktatásban-nevelésben dolgozók részére szervezett szakmai szeminárium piknik-programjának megvalósítására (étel- ital, szakmai alapanyag beszerzése és informatikai szolgáltatás biztosítása) maximum bruttó 600 000 Ft összeg kifizetését - az OSZÖ 2025. évi költségvetési előirányzata terhére- jóváhagyja.

**107/2025.(VIII.28.) OSZÖ határozat:**

Az Országos Szlovén Önkormányzat Közgyűlése jóváhagyja, hogy a 2025. szeptember 20-i Egyházmegyei Nemzetiségi Nap és Országos Szlovén Találkozó programja vonatkozásában bruttó 6 000 000 Ft kerüljön kifizetésre a felmerülő költségek fedezésére az OSZÖ 2025. évi költségvetésének terhére.

**108/2025.(VIII.28.) OSZÖ határozat:**

Az Országos Szlovén Önkormányzat Közgyűlése jóváhagyja, hogy a 2025. szeptember 5-7-i „X. Nemzetiségi Ifjúsági Találkozó programján való részvétel” kapcsán maximum bruttó 200 000 Ft kerüljön kifizetésre a felmerülő költségek fedezésére (utazás és Nemzetiségi Börze kínálatának biztosítása) az OSZÖ 2025. évi költségvetésének terhére.